На основу члана 18. став 7. Закона о поморској пловидби („Службени гласник РС”, бр. 87/11, 104/13, 18/15 и 113/17 – др. закон),

Министар грађевинарства, саобраћаја и инфраструктуре доноси

ПРАВИЛНИК

О ТЕХНИЧКИМ ПРАВИЛИМА ЗА СТАТУТАРНУ СЕРТИФИКАЦИЈУ ПОМОРСКИХ БРОДОВА

Члан 1.

Овим правилником утврђују се техничка правила за статутарну сертификацију поморских бродова (у даљем тексту: Техничка правила).

Члан 2.

Техничка правила, без обзира на категорију пловидбе поморских бродова, примењују се на:

1) нове поморске бродове;

2) постојеће теретне поморске бродове, без обзира када су грађени, ако се преправљају у путничке поморске бродове;

3) постојеће поморске бродове, ако се на њима обављају преправке, замене или обнова опреме већег обима, промена намене, промена категорија пловидбе или броја путника који је дозвољен да брод превози, у делу у којем то призната организација оцени одговрајућим у сваком поједином случају;

4) постојеће поморске бродове, осим постојећих бродова из тач. 2) и 3) овог члана, ако је то изричито наведено у Техничким правилима;

5) пoморске техничке пловне објекте;

6) поморске плутајуће објекте, у делу у којем призната организација оцени одговарајућим у сваком поједином случају.

Члан 3.

Техничка правила садрже техничке захтеве за:

1) уводни део;

2) прегледе постојећих бродова;

3) стабилитет;

4) преграђивање;

5) надвође;

6) радио опрему;

7) средства за сигнализацију;

8) навигационе уређаје;

9) противпожарну заштиту;

10) средства за спасавање;

11) уређаје за руковање теретом и опрему за дизање;

12) безбедност и здравље на раду и смештај посаде;

13) превоз путника;

14) спречавање загађења;

15) превоз терета;

16) управљање безбедношћу;

17) сигурносну заштиту брода;

18) статутарну сертификацију контејнера;

19) баждарење поморских бродова.

Техничка правила из става 1. овог члана дата су у Прилогу – Техничка правила за статутарну сертификацију поморских бродова, који је одштампан уз овај правилник и чини његов саставни део.

Члан 4.

 Овај правилник је усклађен са свим начелима и битним захтевима из:

1) Уредбе (ЕУ) бр. 725/2004 Европског парламента и Савета од 31. марта 2004. године о јачању сигурносне заштите бродова и лука;

2) Уредбе (ЕУ) бр. 1257/2013 Европског парламента и Савета од 20. новембра 2013. године о рециклирању бродова и о измени Уредбе (ЕЗ) бр. 1013/2006 и Директиве 2009/16/ЕЗ;

3) Уредбе Комисије (ЕУ) бр. 579/2014 од 28. јула 2014. године о одобравању одступања од одређених одредби Прилога II Уредбе (ЕЗ) бр. 852/2004 Европског парламента и Савета o превозу морем уља и масти у течном стању;

4) Уредбе Комисије (ЕУ) 2016/238 од 19. фебруара 2016. године о измени Прилога Уредбе (ЕУ) бр. 579/2014 о одобравању одступања од одређених одредби Прилога II Уредбе (ЕЗ) бр. 852/2004 Европског парламента и Савета о превозу морем уља и масти у течном стању;

5) Уредбе Комисије (ЕЗ) бр. 324/2008 од 9. априла 2008. године о утврђивању измењених поступака за обављање прегледа Комисије у подручју сигурносне заштите у поморству;

6) Уредбе Комисије (ЕУ) 2016/462 од 30. марта 2016. године о измени Уредбе Комисије (ЕЗ) бр. 324/2008 о утврђивању измењених поступака за обављање прегледа Комисије у подручју сигурносне заштите у поморству.

Члан 5.

 Даном ступања на снагу овог правилника престају да важе:

1) Одлука о техничким правилима Југорегистра - о средствима за спасавање („Службени лист СФРЈ”, број 43/89);

2) Одлука о техничким правилима Југорегистра - о радио-уређају („Службени лист СФРЈ”, број 43/89);

3) Одлука о техничким правилима Југорегистра - о спречавању загађивања ,(„Службени лист СФРЈ”, број 43/89);

4) Одлука о техничким правилима Југорегистра - о превозу терета поморским бродовима („Службени лист СФРЈ”, број 60/88);

5) Одлука о техничким правилима Југорегистра - о заштити на раду („Службени лист СФРЈ”, број 60/88);

6) Одлука о техничким правилима Југорегистра - о надвођу („ Службени лист СФРЈ”, број 35/88);

7) Одлука о техничким правилима Југорегистра - о помагалима за навигацију („Службени лист СФРЈ”, број 17/87);

8) Одлука о техничким правилима Југорегистра - о средствима за сигнализацију („Службени лист СФРЈ”, број 17/87);

 9) Одлука о техничким правилима Југорегистра - о уређају за руковање теретом („Службени лист СФРЈ”, број 33/86);

10) Одлука о техничким правилима Југорегистра - о стабилитету („Службени лист СФРЈ”, број 33/86);

11) Одлука о техничким правилима Југорегистра - о надвођу („ Службени лист СФРЈ”, број 33/86);

12) Одлука о техничким правилима Југорегистра - о противпожарној заштити („Службени лист СФРЈ”, број 11/86);

13) Одлука о техничким правилима Југорегистра - о спречавању загађивања с бродова („ Службени лист СФРЈ”, број 11/86);

14) Одлука о техничким правилима Југорегистра - о стабилитету („Службени лист СФРЈ”, број 67/85);

15) Одлука о техничким правилима Југорегистра - о преграђивању („Службени лист СФРЈ”, број 67/85);

16) Одлука о техничким правилима Југорегистра - о надвођу („Службени лист СФРЈ”, број 67/85);

17) Одлука о техничким правилима Југорегистра - о средствима за сигнализацију („Службени лист СФРЈ”, број 67/85);

18) Одлука о техничким правилима Југорегистра - о помагалима за навигацију („Службени лист СФРЈ”, број 67/85).

Члан 6.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 110-00-00217/2017-06

У Београду, 12. септембра 2018. године

 МИНИСТАР,

 проф. др Зорана З. Михајловић